**Koti-Idea** (myös nimellä **Tasokaluste**) oli suomalainen huonekaluketju. Parhaimmillaan yrityksellä oli lähes 40 myymälää. Yritys toimi eri omistuksessa syksyyn 2005 asti nimellä Tasokaluste, jolloin ketju myytiin ja uudet omistajat muuttivat sen nimen vuonna 2006 Koti-Idea Oy:ksi. Yritys teki ensimmäisen konkurssin vuonna 2009 ja toisen vuonna 2010. Yritys oli jonkin aikaa myös virolaisomistuksessa vuonna 2009.

Konsurssit
----------

### Vuoden 2009 konkurssi

Alkuperäinen suomalaisomisteinen Koti-Idea Oy ajautui konkurssiin 7. helmikuuta 2009. Entinen pääomistaja Mauri Ikola myi hetkeä ennen konkurssia Koti-Idea Oy:n liiketoiminnan ja 28 myymälää aiemmin Koti-Idean ketjujohtajana toimineelle Niko Romanaiselle ja virolaiselle sijoittajataholle. 
Romanaisen johdolla perustetun uuden yrityksen nimeksi tuli Suomen Koti-Idea Oy.

Konkurssiin haetun Koti-Idea Oy:n nimi yritettiin muuttaa ennen konkurssia Suomen Soffa ja Sisustus Oy:ksi, mikä aiheutti sekaannusta toisen huonekaluketjun, Suomi-Soffan, kanssa.*lähde?* Patentti- ja rekisterihallituksen vaatimuksesta nimi palautettiin myöhemmin alkuperäiseksi. Nimisekoilu aiheutti haittaa Suomi-Soffalle, kun se joutui perättömän konkurssihuhun kohteeksi.

Koti-Idea Oy:n konkurssissa vanhat velat, kuten vuokrat, ja kahdeksan kannattamatonta myymälää jäivät konkurssipesän hoidettavaksi.

Velkojat ilmoittivat saataviensa Koti-Idea Oy:ltä olevan 107,7 miljoonaa euroa, ja konkurssia väitettiin yhdeksi viime vuosien suurimmista, mutta pesäluettelon mukaan velat ovat kuitenkin alle 30 miljoonaa euroa. Konkurssipesän varat olivat vain noin 2,4 miljoonaa euroa. Suurimmat velkojat olivat entisen pääomistajan Mauri Ikolan yritykset (muun muassa Masa-Trade ja Vepsäläinen) 16 miljoonalla eurolla ja Sampo-pankki 11 miljoonalla eurolla.

Tästä konkurssista aloitettiin talousrikosepäilyjen vuoksi poliisitutkinta maaliskuussa 2010. Päijät-Hämeen poliisi ilmoitti 4. elokuuta 2011 yli 2 600-sivuisen esitutkinnan valmistuneen. Esitutkinnan mukaan poliisi epäili Koti-Idea Oy:n kahden johtohenkilön myyneen liiketoiminnan alihintaan Suomen Koti-Idea Oy:lle. Lisäksi epäiltiin lakia rikotun kirjanpidossa sekä läheisvelkojia suosimalla. Asia siirrettiin syyttäjälle syyteharkintaa varten. Syyttäjä teki asiasta syyttämättäjättämispäätöksen 1. syyskuuta 2011 näyttöjen puuttuessa.

Keväällä 2014 valtakunnansyyttäjänvirasto kuitenkin määräsi asiassa lisätutkinnan, eli Koti-Ideaan ja entiseen Vepsäläiseen liittyvää juttua alettiin tutkia uudelleen. Tutkinnassa olevat summat ovat noin miljoona euroa. Rikoksesta epäiltynä on 5–6 henkilöä.

### Vuoden 2010 konkurssi

Suomalainen SM-Holding Oy osti Suomen Koti-Idea Oy:n marraskuussa 2009. Vuoden 2009 lopussa Suomen Koti-Idea Oy ilmoitti ottavansa asteittain käyttöön vanhan Tasokaluste-nimen. Keväällä 2010 Suomen Koti-Idea Oy:n oli tarkoitus pyrkiä yrityssaneeraukseen. Yrityssaneeraushakemus ei kuitenkaan koskisi neljää kauppiasvetoista myymälää, jotka markkinoivat itseään jo uudella nimellä. Muutaman viikon kuluttua Päijät-Hämeen käräjäoikeus asetti Suomen Koti-Idea Oy:n konkurssiin. Keskusrikospoliisi alkoi tutkia konkurssia konkurssiasiamiehen pyynnöstä.

Neljä kauppiasvetoista myymälää yritti jatkaa Tasokaluste-nimellä, mutta nekin haettiin konkurssiin vain noin kuukauden kuluttua.

Jutun käsittely alkoi Päijät-Hämeen käräjäoikeudessa elokuussa 2018. Syyte törkeästä velallisen epärehellisyydestä kohdistui kolmeen konkurssiin menneen huonekalufirman johtohenkilöön.

Syytteet kuitenkin kaatuivat jo lokakuussa 2018.

Lähteet
-------

1. ↑  Koti-Idea Oy: Y-tunnus: 0892213-0
2. ↑  Etelä-Suomen Sanomat: Koti-Idea haettiin konkurssiin, suurin osa myymälöistä jatkaa
3. ↑   (Arkistoitu – Internet Archive) [Talouselämä]
4. ↑  Taloussanomat: Virolaiset pelastivat Koti-Idean
5. ↑  Suomen Koti-Idea Oy: Y-tunnus 2249741-7[vanhentunut linkki]
6. ↑  Taloussanomat: Koti-Idean konkurssipesän nimi hyllylle
7. ↑  Taloussanomat: Suomi-Soffa joutui konkurssihuhun kohteeksi
8. ↑  Kauppalehti: Koti-Ideasta paljastuu lisää kupruja (Arkistoitu – Internet Archive)
9. ↑  Kalle Puttonen: Velkojien saatavat Koti-Ideasta lähes 108 miljoonaa euroa.  *Keskisuomalainen*, 27.6.2009, s. 11. Jyväskylä:
10. ↑  Kauppalehti (Arkistoitu – Internet Archive)Koti-Idea sai poliisin niskaansa
11. ↑  Kauppalehti[vanhentunut linkki] Alkuperäisen Koti-Idean loppuvaiheet syyttäjälle
12. ↑  Koti-Idean johtajaa ei panna syytteeseen
13. ↑  KRP epäilee rikoksia huonekaluliikkeiden konkursseissa (Arkistoitu – Internet Archive). Mtv.fi
14. ↑  Etelä-Suomen Sanomat: Koti-Idealle uusi omistaja Espoosta
15. ↑  Hyvästi Koti-Idea - tervetuloa Tasokaluste. (Arkistoitu – Internet Archive) Kauppalehti
16. ↑  Huonekaluketju Suomen Koti-Idea pyrkii yrityssaneeraukseen. (Arkistoitu – Internet Archive) Helsingin Sanomat. Viitattu 30.3.2010.
17. ↑  Laitinen, Joonas: Suomen Koti-Idea konkurssiin. (Arkistoitu – Internet Archive) Helsingin Sanomat. Viitattu 19.4.2010.
18. ↑   Helsingin Sanomat, 20.4.2010, B1
19. ↑  Loputkin Tasokalusteen myymälöistä konkurssiin-[vanhentunut linkki] Kauppalehti
20. ↑  Huonekaluyhtiö Koti-Idean talousrikosjutun käsittely on alkanut käräjäoikeudessa – johtohenkilöjä syytetään epärehellisyydestä. Yle 15.8.2918
21. ↑  Huonekaluketju Koti-Idean entisten johtajien syytteet kaatuivat oikeudessa *Yle Uutiset*. Viitattu 10.1.2019.
22. ↑  Koti-Idean velkojat jäivät nuolemaan näppejään, ex-johdolle puhtaat paperit *ESS.fi*.  19.10.2018. Viitattu 10.1.2019.